കൊടകര കുഴല്പണ കേസില് ഇ.ഡിയും ആദായനികുതി വകുപ്പും അന്വേഷണം നടത്തണം ശിപാര്ശയുമായി കേരള പൊലീസ് കൊടകര കുഴല്പണ കേസില് ഇഡിയും ആദായനികുതി വകുപ്പും അന്വോഷണം നടത്തണമെന്ന് കേരള പൊലീസിന്റെ ശിപാര്ശ. സംസ്ഥാന പോലീസിന്റെ പ്രത്യേക അന്വേഷണ സംഘം കേന്ദ്ര ഏജന്സികള്ക്ക് കേസുമായി ബന്ധപ്പെട്ട് നാളെ റിപ്പോര്ട്ട് നല്കും. ഇവര്ക്കായി തയ്യാറാക്കിയ റിപ്പോര്ട്ടിലാണ് ആദായനികുതി വകുപ്പും അന്വേഷിക്കണമെന്ന് ശിപാര്ശ ചെയ്യുന്നത്. തിരഞ്ഞെടുപ്പ് വേളയില് കളളപ്പണമെത്തിയത് ഗൗരവതരമാണെന്നും ഇക്കാര്യം പരിശോധിക്കണമെന്നുമാണ് റിപ്പോര്ട്ടിലെ ആവശ്യം. കൊടകര കുഴല് പണ കേസിലെ കുറ്റപത്രത്തിനൊപ്പം മൂന്ന് വ്യത്യസ്ത റിപ്പോര്ട്ടുകളും അന്വേഷണ സംഘം തയ്യാറാക്കിയിരുന്നു. ആദായ നികുതി വകുപ്പ്, എന്ഫോഴ്സ്മെന്റ് ഡയറക്ടറേറ്റ്, തിരഞ്ഞെടുപ്പ് കമ്മീഷന് എന്നിവര്ക്കാണ് ഈ റിപ്പോര്ട്ടുകള് നല്കുക. കൊടകരയില് കവര്ച്ച ചെയ്തത് ബിജെപിക്കായി എത്തിച്ച കളളപ്പണമെന്ന് റിപ്പോര്ട്ട് വ്യക്തമാക്കുന്നു. ഒന്പത് തവണയായി 40 കോടിയില്പ്പരം രൂപ കേരളത്തിലേക്ക് കൊണ്ടുവന്നു. 7 തവണ ഹവാലയായും 2 തവണ നേരിട്ടും പണമെത്തി. ബംഗളൂരുവില് നിന്നായിരുന്നു ഹവാല ഇടപാട്. അവിടെ കാര്യങ്ങള് നിയന്ത്രിച്ച ബിജെപി സംസ്ഥാന നേതാക്കളെപ്പറ്റിയും റിപ്പോര്ട്ടില് പരാമര്ശിക്കുന്നുണ്ട്.